《行路难 其三》
明代·李邺嗣

颲风吹散阴天雾，十里横塘开石路。云是当年捍海堤，黄土茫茫海眼涸。

堤上人家学种桑，老翁不识灵胥怒。发鸠怨鸟暂得伸，草没鲛宫烽火树。

麻姑笑语王方平，水浅蓬莱复一度。人间海陆亦易迁，天地鸿濛我适晤。

作者简介：（1622—1680）明末清初浙江鄞县人，原名文胤，以字行，号杲堂。明诸生。入清，踪迹多在僧寺野庙。以地方文献零落，集《甬上感旧诗》，搜寻颇费心力。文章多记明清之际事。才名甚著，与徐振奇等号为南湖九子。有《杲堂诗钞》及《文钞》。